11.5.2023
MT
Il-Ġurnal Uffiċjali tal-Unjoni Ewropea
C 167/101 Il-Ħamis 24 ta’ Novembru 2022
M. billi l-Artikolu 285 tal-Kodiċi Kriminali tal-Qatar jikkastiga s-sess barra ż-żwieġ, inklużi r-relazzjonijiet bejn persuni tal-istess sess, b'massimu ta' seba' snin priġunerija; billi l-arresti arbitrarji ta' persuni LGBTIQ+ allegatament kienu bbażati fuq il-Liġi Nru 17 tal-2002 dwar il-Protezzjoni tal-Komunità, li, skont Human Rights Watch, tippermetti detenzjoni proviżorja mingħajr akkuża jew proċess għal massimu ta' sitt xhur jekk “jeżistu raġunijiet fondati sew biex wieħed jemmen li l-imputat seta' wettaq reat”, inkluż “ksur tal-moralità pubblika”, li twassal għal abbuż frekwenti ta' persuni LGBTIQ+; billi ambaxxatur tat-Tazza tad-Dinja tal-Qatar tal-FIFA għamel dikjarazzjoni omofobika pubblikament; billi seba' federazzjonijiet tal-futbol, inkluż fl-Ewropa, iddeċidew li l-plejers tagħhom jistgħu jilbsu faxxa “OneLove” bil-kuluri tal-qawsalla; billi, madankollu, il-FIFA ddeċidiet li l-plejers jistgħu jingħataw karta safra jew jitkeċċew talli jilbsu dik il-faxxa, peress li allegatament hija dikjarazzjoni politika;
N. billi fl-2016 il-FIFA ffirmat il-prinċipji gwida tan-NU dwar in-negozju u d-drittijiet tal-bniedem, li jġiegħlu lill-FIFA toqgħod lura milli tinterferixxi fid-drittijiet tal-bniedem u tirrimedja l-effetti negattivi tal-attivitajiet tagħha fil-qasam tad-drittijiet tal-bniedem;
O. billi fi żmien ta' insigurtà u sfidi sinifikanti għall-ordni internazzjonali bbażat fuq ir-regoli kemm fl-Ewropa kif ukoll fir-reġjun tal-Golf, u hekk kif id-dinja qed tiffaċċja l-konsegwenzi tal-aggressjoni Russa kontra l-Ukrajna u tal-pandemija tal-COVID-19 kif ukoll l-imperattiv urġenti tat-tranżizzjoni ekoloġika u diġitali, l-UE għandha ħafna x'tiggwadanja minn sħubija aktar b'saħħitha u aktar strateġika mal-GCC u l-istati membri tiegħu, inkluż il-Qatar; billi fl-2021 ġew restawrati r-relazzjonijiet diplomatiċi bejn il-Qatar u l-Arabja Sawdija, l-Emirati Għarab Magħquda, il-Baħrejn u l-Eġittu;
P. billi l-Arranġament ta' Kooperazzjoni UE-Qatar iffirmat fl-2018 jipprovdi qafas għal konsultazzjonijiet politiċi u settorjali dwar oqsma ta' interess reċiproku; billi l-Qatar huwa sieħeb importanti tal-UE u r-relazzjonijiet tagħhom ikopru għadd kbir ta' oqsma importanti; billi l-Qatar għandu rwol ewlieni x'jaqdi fl-implimentazzjoni tal-istrateġija Ewropea għas-sigurtà tal-enerġija; billi l-impenn bejn l-UE u l-Qatar intensifika b'mod sinifikanti, li wassal għall-ftuħ ta' delegazzjoni tal-UE f'Doha fl-2022; billi l-Qatar kien kosponsor ta' riżoluzzjoni tal-Assemblea Ġenerali tan-NU fi Frar 2022 li talbet lir-Russja tirtira mill-Ukrajna, u vvota favur riżoluzzjonijiet li jikkundannaw l-invażjoni Russa tal-Ukrajna;
Q. billi r-raba' Djalogu bejn l-UE u l-Qatar dwar id-Drittijiet tal-Bniedem sar fit-12 ta' Settembru 2022; billi d-Djalogu dwar id-Drittijiet tal-Bniedem jirrappreżenta mument kruċjali ta' impenn biex isir avvanz fid-drittijiet tal-bniedem;
1.
Jiddeplora l-imwiet ta' eluf ta' ħaddiema migranti u l-korrimenti mġarrba mill-ħaddiema matul it-tħejjijiet għat-Tazza tad-Dinja; jesprimi l-kondoljanzi tiegħu lill-familji ta' dawn il-ħaddiema u jitlob responsabbiltà;
2.
Iħeġġeġ lill-Qatar jimplimenta bis-sħiħ il-leġiżlazzjoni l-ġdida tiegħu li tipproteġi d-drittijiet tal-ħaddiema u jżarma l-komponenti li fadal tas-sistema kafala (sponsorizzazzjoni), bħal penali għall-ħaddiema li jaħarbu;
3.
Jisħaq li l-UE hija impenjata li tappoġġa d-drittijiet tal-bniedem fir-relazzjonijiet tagħha mal-Qatar, inklużi kwistjonijiet imqajma fil-kuntest tat-Tazza tad-Dinja tal-FIFA; jinsab imħasseb dwar rapporti li mijiet ta' eluf ta' ħaddiema migranti għadhom jiffaċċjaw liġijiet u prattiki diskriminatorji fil-Qatar; jiddeplora n-nuqqas ta' trasparenza u n-nuqqas ċar ta' valutazzjoni tar-riskju responsabbli li kkaratterizzat l-għoti tal-organizzazzjoni tat-Tazza tad-Dinja tal-FIFA lill-Qatar fl-2010; ifakkar il-fehma li ilu jħaddan li l-korruzzjoni fi ħdan il-FIFA hija rampanti, sistemika u b'għeruq fondi, u għadu jemmen li l-entità għamlet ħsara serja lill-immaġni u lill-integrità tal-futbol globali, minkejja l-isforzi biex tirriforma, bħall-introduzzjoni ta' rekwiżiti dwar id-drittijiet tal-bniedem;
4.
Iħeġġeġ lill-awtoritajiet pubbliċi, lill-federazzjonijiet u lill-organizzazzjonijiet sportivi jirrispettaw il-valuri universali tad-drittijiet tal-bniedem, id-demokrazija u l-istat tad-dritt meta jagħtu status ta' organizzatur għal avvenimenti sportivi kbar, kif ukoll meta jagħżlu l-isponsors; jitlob li jiġu stabbiliti kriterji ċari u karta b'valuri sodi f'dan ir-rigward; jitlob li tingħata attenzjoni partikolari, qabel ma jiġu organizzati tali avvenimenti sportivi kbar, lill-protezzjoni tad-drittijiet tal-ħaddiema, lill-ugwaljanza u lin-nondiskriminazzjoni, u li jiġu stabbiliti valutazzjonijiet tal-impatt ambjentali indipendenti u kredibbli;